PATVIRTINTA `

 Marijampolės ,,Ryto“ pagrindinės mokyklos direktoriaus 2023 m. kovo 22 d. įsakymu Nr. V-58

**MARIJAMPOLĖS „RYTO“ PAGRINDINĖS MOKYKLOS**

**MOKINIŲ PAŽANGOS IR PASIEKIMŲ VERTINIMO TVARKOS APRAŠAS**

**I. BENDROSIOS NUOSTATOS**

 1. Marijampolės ,,Ryto“ pagrindinės mokyklos mokinių pažangos ir pasiekimų vertinimo tvarkos aprašas (toliau – aprašas) nustato mokykloje visuotinai taikomą pažangos ir pasiekimų vertinimo ir įsivertinimo tvarką. Aprašas parengtas vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015-12-21 įsakymu Nr. V-1309, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2012 m. gegužės 8 d. įsakymu Nr. V-766 (suvestinė redakcija), Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d, įsakymu Nr. V- 1308, bendrosiomis pradinio ir pagrindinio ugdymo programomis, kitais teisės aktais, mokyklos administracijos, mokytojų, mokinių ir jų tėvų (globėjų, rūpintojų) susitarimais.

 2. Apraše aptariami vertinimo tikslai ir uždaviniai, vertinimo principai ir nuostatos, vertinimo planavimas, vertinimas ugdymo procese bei baigus programą ar jos dalį, įvertinimų fiksavimas, namų darbų skyrimas ir vertinimas, kontrolinių darbų, diagnostinių testų, kėlimas į aukštesnę klasę, tėvų (globėjų, rūpintojų) informavimas.

 3. Apraše vartojamos sąvokos apibrėžtos Lietuvos Respublikos švietimo įstatyme (Žin., 1991, Nr. 23-593; 2011, Nr. 38-1804) ir kituose teisės aktuose.Apraše vartojamos sąvokos:

 3.1. **mokinių pasiekimų ir pažangos** **vertinimas** – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokinių mokymosi pažangą ir pasiekimus rinkimas ir kaupimas, interpretavimas ir naudojimas mokymo ir mokymosi kokybei užtikrinti;

 3.2. **savivaldis mokymasis** – mokymasis, kai mokinys geba sieti naujas žinias, gebėjimus su jau išmoktais dalykais, kai demonstruoja mąstymą, supratimą;

 3.3. **socialus mokymasis** – mokymasis, kai mokiniai noriai bendrauja ir bendradarbiauja grupėse, padeda vienas kitam, geba išsakyti savo nuomonę, paaiškinti požiūrį;

 3.4. **konstruktyvus mokymasis** – mokymasis, kai mokinys geba sieti naujas žinias, gebėjimus su jau išmoktais dalykais, kai demonstruoja mąstymą, supratimą;

 3.5. **įsivertinimas** – tai mokinio sprendimas, baigus pamokų ciklą, etapą, pusmetį, apie daromą savo pažangą, remiantis savistaba, dabartinių pasiekimų lyginimu su ankstesniais, tolimesnių mokymosi tikslų bei jų siekimo strategijų numatymas;

 3.6. **vertinimo refleksija** – tai savo veiklų pamokoje apmąstymas, uždavinio įgyvendinimo pamatavimas, tolimesnių veiksmų numatymas;

 3.7. **vertinimo informacija** – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas);

 3.8. **vertinimo validumas** – vertinami numatyti mokymosi pasiekimai (turinio validumas); vertinimo būdai atitinka vertinimo tikslus;

 3.9. **asmeninės pažangos vertinimas** – vertinimo principas, pagal kurį lyginant dabartinius mokinio pasiekimus su ankstesniaisiais stebima ir vertinama daroma pažanga;

 3.10. **vertinimas ugdant** – vertinimo kriterijų aiškumas, įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas);

 3.11. **vertinimo patikimumas** – vertinimo tikrumas, vertinimo rezultatų pastovumas;

 3.12. **vertinimo kriterijai** – mokytojas pagal pradinio ir pagrindinio ugdymo bendrosiose programose pateiktus apibendrintus kokybinius mokinių žinių, supratimo ir gebėjimų vertinimo aprašus numato mokinių pasiekimų vertinimo lygius (patenkinamas, pagrindinis, aukštesnysis);

 3.13. **signalinis pusmečio įvertinimas** – kartą per pusmetį iš esamų pažymių vedamas aritmetinis vidurkis, leidžiantis mokiniui įsivertinti esamą situaciją;

 3.14. **suminis pažymys** – tai pažymys, kurį sudaro mokinio ir mokytojo susitarimu kaupiami pažymiai už įvairaus pobūdžio darbus, veiklas;

 3.15. **kaupiamasis vertinimas** – tai informacijos apie mokinio mokymosi pasiekimus ir pažangą kaupimas (pliusais, minusais ar kt.), kurie konvertuojami į pažymį (įskaitą);

 3.16. **vertinimo aplankas** – tai iš anksto suplanuotas ir tam tikru būdu sudarytas mokinio pasiekimus iliustruojančių darbų rinkinys, padedantis susidaryti vaizdą, ką mokinys moka ir geba, kaip tobulėja;

 3.17. **VMA** – virtuali mokymosi aplinka.

 3.18.. **Vertinimo būdai** (pagal vertinimo bei įsivertinimo pobūdį):

 3.18.1.**Formalusis vertinimas** – vertinimas, kai skiriamos tam tikro formato užduotys, numatomas joms atlikti reikalingas laikas, užduotys įvertinamos formaliais kriterijais, įvertinimas fiksuojamas.

 3.18.2. **Neformalusis vertinimas** – vertinimas, kuris vyksta nuolat: stebint, susidarant nuomonę, kalbantis, diskutuojant. Įvertinimas fiksuojamas mokytojo pasirinkta forma.

 **4. Atsižvelgiant į vertinimo tikslus, taikomi šie vertinimo tipai:**

 4.1. **diagnostinis vertinimas** – vertinimas, kuriuo naudojamasi siekiant išsiaiškinti mokinio pasiekimus ir padarytą pažangą, baigus ciklą, etapą ar jų dalį, kad būtų galima numatyti tolesnio mokymosi galimybes, suteikti pagalbą, įveikiant sunkumus. Diagnostinis vertinimas remiasi mokinių stebėjimu, namų darbų ir kontrolinių užduočių rezultatais;

 4.2. **formuojamasis vertinimas** – nuolatinis vertinimas ugdymo proceso metu, kuriuo siekiama operatyviai suteikti detalią informaciją apie tolesnio mokinio mokymosi bei tobulėjimo galimybes, numatant mokymosi perspektyvą, pastiprinant daromą pažangą. Formuojamasis vertinimas skatina mokinius mokytis analizuoti esamus pasiekimus ar mokymosi spragas, sudaro galimybes mokiniams ir mokytojams geranoriškai bendradarbiauti;

 4.3. **apibendrinamasis vertinimas** – vertinimas, naudojamas baigus programą, kursą, modulį. Jo rezultatai formaliai patvirtina mokinio pasiekimus ugdymo programos pabaigoje;

 4.4. **kriterinis vertinimas** – vertinimas, kurio pagrindas – tam tikri kriterijai. Pagal gautus rezultatus nustatomas vienas iš pasiekimų lygių: patenkinamas, pagrindinis, aukštesnysis.

 4.5. **norminis** – vertinimas, kuris sudaro galimybes palyginti mokinių pasiekimus tarpusavyje, taikomas per ugdymo pasiekimų patikrinimą.

**II. VERTINIMO TIKSLAI IR UŽDAVINIAI**

 **5. Vertinimo tikslai:**

 5.1. padėti mokiniui mokytis ir bręsti kaip asmenybei;

 5.2. apibendrinti informaciją apie mokinio mokymosi patirtį, pasiekimus ir pažangą;

 5.3. įvertinti mokytojo ir mokyklos darbo sėkmę, kokybę, priimti pagrįstus mokinių pasiekimų gerinimą užtikrinančius sprendimus.

6.**Vertinimo uždaviniai**:

6.1. padėti mokiniui pažinti save, suprasti savo stipriąsias ir silpnąsias puses, į(si)vertinti savo pasiekimų lygmenį, kelti mokymosi tikslus;

6.2. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;

6.3. suteikti tėvams (globėjams) informaciją apie vaiko mokymąsi, stiprinti ryšius tarp vaiko, tėvų (globėjų/rūpintojų) ir mokyklos;

6.4. nustatyti mokyklai savo darbo kokybę, planuoti ugdymo turinį ir procesą, teikti mokiniams pagalbą.

**III. VERTINIMO NUOSTATOS IR PRINCIPAI**

 7. **Vertinimo nuostatos**:

 7.1. vertinimas grindžiamas mokinių amžiaus tarpsniais, psichologiniais ypatumais, individualiais mokinio poreikiais;

 7.2. vertinama tai, kas buvo numatyta pasiekti ugdymo procese: mokinių žinios, jų taikymas, supratimas, dalyko gebėjimai, įgūdžiai, pastangos, asmeninė pažanga, bendrieji gebėjimai;

 7.3. ugdymo procese vyrauja mokytis padedantis vertinimas – formuojamasis vertinimas.

 8. **Vertinimo principai:**

 8.1. **tikslingumas** – vertinimo metodai atitinka mokymosi turinį;

 8.2. atvirumas ir skaidrumas – su mokiniais tariamasi dėl (į)vertinimo formų, laiko, aiškūs vertinimo kriterijai;

 8.3. **objektyvumas** – siekiama kuo didesnio vertinimo patikimumo, remiamasi pagrindinio ir vidurinio ugdymo bendrosiose programose pateiktais apibendrintais kokybiniais mokinių žinių, supratimo ir gebėjimų vertinimo aprašais;

 8.4. **informatyvumas** – vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas taisyti;

 8.5. **aiškumas** – vertinimas grindžiamas aiškiais, mokiniams suprantamais kriterijais;

 8.6. **įvairiapusiškumas** – taikomi įvairūs vertinimo metodai (apklausa raštu ir žodžiu, testai, rašiniai ir t.t.) ir būdai (norminis ir kaupiamasis);

 8.7.**sistemingumas** – mokiniai skatinami mokytis sistemingai, didėja jų atsakomybės jausmas, matoma, kaip mokinys mokėsi pusmečio ar mokslo metų eigoje; tėvai nuolat informuojami apie vaikų mokymąsi bei jo rezultatus.

**IV. VERTINIMO PLANAVIMAS IR MOKINIŲ INFORMAVIMAS**

 9. Mokytojai per pirmąją savo dalyko pamoką rugsėjo mėnesį mokinius supažindina su mokinių mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas, supažindina su kriterijais, kuriais vadovaudamasis rašo sudėtinius pažymius, kaupiamąjį balą.

 10. Mokytojas savo kabinete skelbia informaciją apie taikomą dalyko vertinimą (procentų lentelę ar kt.).

 11. Iki kiekvienų mokslo metų rugsėjo 15 d. klasės vadovai pasirašytinai supažindina mokinius su mokyklos Mokinių pasiekimų ir pažangos vertinimo tvarka klasių valandėlių metu, o tėvus – tėvų susirinkimuose.

**V. VERTINIMAS UGDYMO PROCESE**

 12. Mokinių žinios, gebėjimai, įgūdžiai, pažanga vertinama pagal pradinio ir pagrindinio ugdymo Bendrosiose programose pateiktus apibendrintus kokybinius mokinių žinių, supratimo ir gebėjimų vertinimo aprašus, pasiekimų lygius, pagrindinio ugdymo pasiekimų patikrinimo vertinimo instrukcijas, atskirų dalykų mokytojų aptartus vertinimo metodus, formas ir kriterijus (*priedas Nr.1*). Mokytojai vertinimą planuoja vieneriems mokslo metams.

 13. Visų klasių žinių vertinimas fiksuojamas tik e-dienyne.

 14. PUG pedagogas, vertindamas PUG vaikų pažangą ir pasiekimus, vadovaujasi PUG aprašu, patvirtintu LR ŠMM 2016 m. liepos 22 d. įsakymu Nr. V-674.

 15. Mokytojas, planuodamas pirmos klasės mokinių pasiekimus ir vertinimą, susipažįsta su priešmokyklinio ugdymo pedagogo parengtomis rekomendacijomis – išvada apie vaiko pasiekimus.

 16. **Mokinių, besimokančių pagal Pradinio ugdymo programą vertinimas:**

 16.1. prioritetas teikiamas mokymąsi motyvuojančiam vertinimui;

 16.2. vertinami mokinio individualūs pasiekimai ir pažanga nelyginami su kitų mokinių pasiekimais;

 16.3. mokytojas prieš darbą su mokiniu išsiaiškina mokymosi uždavinius ir vertinimo kriterijus;

 16.4. mokytojas pozityviai skatina mokymosi motyvaciją – kelia mokinių pasitikėjimą savo jėgomis ir norą siekti daugiau nurodydamas, kas pavyko, pagrįstai pagirdamas;

 16.5. mokytojas parenka veiksmingas užduotis, naudoja įvairius mokymo(si) metodus ir strategijas, kad mokinys patirtų sėkmę.

 17. Vertinimo informacijos pateikimas:

 17.1. didžioji dalis vertinimo informacijos mokiniams pateikiama žodžiu;

 17.2. mokinių sąsiuviniuose, kituose rašto darbuose tikrinamos užduotys pasirinktinai, po ištaisytu rašto darbu parašomas pozityvus, pripažįstantis atlikto darbo vertę, palaikantis vaiko pastangas gerai padaryti užduotį, komentaras (nebūtinai kiekvieną dieną); rašant komentarą nurodomi konkretūs vaiko pasiekimai ir kokią jis padarė pažangą, ką geba ir ko negeba, nurodomos taisytinos vietos, pasiūloma, kaip galima būtų pagerinti darbą; komentare vartojamos vaikui suprantamos sąvokos; šio komentaro nebūtina perrašyti į e. dienyną;

 17.3. mokinius į vertinimą taip pat reikėtų įtraukti reguliariai; įsivertinant mokiniui svarbu refleksija (savianalizė) arba savo minčių, veiksmų, vertybių kritiškas pergalvojimas ir analizavimas;

 17.4. e-dienyne pateikiama informacija tėvams ir mokiniams apie ugdymosi pasiekimus ir sunkumus;

 17.5. e-dienyne pažanga ir pasiekimai fiksuojami dalyje „Įvertinimo komentaras“ tokiu dažnumu:

* jei 1 savaitinė pamoka – ne mažiau kaip 1 įvertinimo fiksavimas per mėnesį mokiniui;
* jei 2 savaitinės pamokos – ne mažiau kaip 2 įvertinimo fiksavimai per mėnesį mokiniui;
* jei 4-5 savaitinės pamokos – ne mažiau kaip 3-4 įvertinimo fiksavimai per mėnesį mokiniui;
* jei 7-8 savaitinės pamokos – ne mažiau kaip 4 įvertinimo fiksavimai per mėnesį mokiniui;

 17.6. kita informacija apie mokinio socialinius (gebėjimą būti grupės nariu, klasės ir mokyklos taisyklių laikymąsi bei kt.) ir darbo įgūdžius (pasiruošimą pamokai, dėmesingumą, kruopštumą bei kt.) fiksuojama dalyje „Rašyti pagyrimą ar pastabą“ prie vaiko vardo ir pavardės.

 17.7. mokytojai vaikų pasiekimus, veiklą pamokoje gali fiksuotis savo užrašuose ir informaciją perteikti tėvams individualių pokalbių „tėvų valandos“ metu ar individualių konsultacijų metu;

 17.8. pradinių klasių mokinių kontroliniai darbai, testai, savarankiški darbai nevertinami lygiu;

 17.9. pusmečio ar mokslo metų baigiamieji darbai nevertinami lygiu; iš šio darbo nenustatomas mokinio pusmečio dalyko įvertinimo lygis;

 17.10. darbams, kurie vertinami taškais, nurodomas surinktų taškų skaičius ir rašomas mokytojo komentaras arba darbas žodžiu aptariamas su mokiniu;

 17.11. mokinių parašyti diagnostiniai ar kontroliniai darbai aptariami klasėje, tačiau nekomentuojamas kiekvienas darbas, o pateikiama apibendrinta vertinimo informacija; neįvardijami mokiniai, kurie silpniausiai parašė darbą, mokinių rezultatai nelyginami tarpusavyje;

 17.12. skaitymo gebėjimai yra visada vertinami (aptariami) žodžiu vaikui, o tėvams pagal poreikius, nurodant konkrečius vaiko pasiekimus (*pavyzdžiui, skaitymo sklandumą, atsakymų į teksto klausimus teisingumą, įdomią nuomonę apie skaitytą kūrinį ir pan*.) ir sunkumus (*pavyzdžiui, intonavimo trūkumai, neatidus skaitymas, nes negebėjo rasti tekste aprašymo elementų ir pan*.);

 17.13. rašto darbuose, testuose nenaudojamos raidės, simboliai – kaip pažymių pakaitalai (P-puiku, G-gerai), tačiau rašant komentarus apie atliktą darbą, gali būti naudojami raktiniai žodžiai „puikiai“, „labai gerai“ ir pan.;

 17.14. dorinio ugdymo pasiekimų skiltyje nurodoma padaryta arba nepadaryta pažanga: „pp“ arba „np“;

 17.15. specialiųjų ugdymosi poreikių turinčių mokinių, ugdomų pagal pritaikytą programą, bei specialiosios medicininės fizinio pajėgumo grupės mokinių padaryta arba nepadaryta pažanga fiksuojama atitinkamoje e-dienyno skiltyje, įrašant „ pp“ arba „np“;

 17.16. pasibaigus pusmečiui, mokinių pažanga ir pasiekimai įvertinami lygiais (patenkinamas, pagrindinis, aukštesnysis, o mokiniui nepasiekus patenkinamo pasiekimų lygio, įrašomas „nepatenkinamas“); pusmečio ir metiniai mokinio pasiekimai rašomi e-dienyno dalyje „Pusmečiai /Trimestrai“;

 17.17. pasiekimų vertinimo lygiai:

|  |  |
| --- | --- |
| Lygis | Apibūdinimas |
| **Aukštesnysis** | Mokinys nuosekliai, išsamiai atlieka užduotis, randa įvairius sprendimus, taiko įvairią informaciją, daro išvadas, paaiškina, geba mokytis individualiai. Mokinio žinios ir gebėjimai atitinka arba pranoksta Bendrųjų programų vertinimo rodiklius. |
| **Pagrindinis** | Mokinys siekia kokybiškai atlikti užduotis, taiko informaciją, daro sprendimus, geba paaiškinti pasirinktą darbo variantą, tačiau pasitaiko klaidų. Mokinio žinios ir gebėjimai atitinka Bendrųjų programų vertinimo rodiklius. |
| **Patenkinamas** | Mokinys atlieka užduotis savarankiškai ar padedant mokytojui, tačiau ne visada pritaiko įgytas žinias, daro minimalią pažangą arba situacija kelia rūpestį. Mokinio žinios ir gebėjimai minimaliai atitinka Bendrųjų programų vertinimo rodiklius. |
| **Nepatenkinamas** | Mokinio žinių lygis neatitinka patenkinamo lygmens. Be mokytojo pagalbos neatlieka užduočių, negeba pritaikyti įgytų žinių. Mokinio žinios ir gebėjimai neatitinka Bendrųjų programų vertinimo rodiklių. |

 17.18. informaciją apie mokinių padarytą pažangą pusmečio ir mokslo metų pabaigoje mokytojai teikia mokyklos administracijai rezultatų ataskaitose;

17.19 keliamosios (1–3) klasės mokinys, turintis visų ugdymo plano dalykų patenkinamus metinius įvertinimus, keliamas į aukštesnę klasę;

17.20. mokinio, turinčio kai kurių ugdymo plano dalykų nepatenkinamus metinius (papildomo darbo, jei buvo skirtas) įvertinimus, kėlimo į aukštesnę klasę, palikimo kartoti ugdymo programos ar papildomo darbo skyrimo klausimus svarsto Mokytojų taryba ir teikia siūlymus dėl kėlimo mokyklos direktoriui;

 17.21. baigus pradinio ugdymo programą, rengiamas Pradinio ugdymo programos baigimo pasiekimų ir pažangos vertinimo aprašas (*priedas Nr. 2*). Aprašo kopija perduodama mokyklai, kurioje mokinys mokysis pagal pagrindinio ugdymo programą.

 18. **Mokinių, besimokančių pagal Pagrindinio ugdymo programą vertinimas**:

 18.1. mokinių žinios, gebėjimai, įgūdžiai, pastangos, pažanga vertinami pagal Bendrųjų programų reikalavimus, Pradinio, pagrindinio ir vidurinio ugdymo programų aprašą (suprantamais kriterijais, skatinančiais mokinio pažangą, asmenybių galių plėtojimą, bendrųjų kompetencijų ugdymąsi);

 18.2. planuojant mokinių, pradedančių mokytis pagal Pagrindinio ugdymo programą, pasiekimų ir pažangos vertinimą atsižvelgiama į Pradinio ugdymo programos baigimo pasiekimų ir pažangos vertinimo apraše pateiktą informaciją;

18.3. mokinių pasiekimų ir pažangos vertinimas ugdymo procese grindžiamas jų mokymosi eigos stebėjimu;

18.4. rugsėjo mėnesį mokiniams, pradedantiems pagrindinio ugdymo programą skiriamas 1 mėnesio adaptacinis laikotarpis:

18.4.1. šiuo laikotarpiu pažymiai nerašomi. Norėdami išsiaiškinti mokinių ugdymo(si) pasiekimus, mokytojai taiko individualius mokinių pažinimo metodus, informaciją apie turimus dalykinius ir bendruosius gebėjimus tėvams (globėjams, rūpintojams) pateikdami e. dienyno komentaruose. Pagrindinio ugdymo programos mokinius mokytojas gali vertinti už aukštus pasiekimus;

18.4.2. visą adaptacinį laikotarpį mokinių pasiekimai netikrinami kontroliniais darbais;

18.5. naujai atvykusiems (mokslo metų eigoje) mokiniams skiriamas 2 savaičių adaptacinis laikotarpis. Adaptaciniu laikotarpiu rekomenduojama mokinių pažangos ir pasiekimų pažymiais nevertinti:

 18.5.1. mokiniui, atvykusiam iš mokyklos, kurioje jo mokymosi pasiekimai buvo apibendrinami baigiantis trimestrui, dalykų pusmečių ir metiniai įvertinimai fiksuojami gavus tos mokyklos pažymą apie mokymosi pasiekimus, kurioje nurodomi šiam mokiniui fiksuoti dalykų įvertinimai ne vėlesni nei mokykloje nustatyto ugdymo laikotarpio ( pusmečio) pabaigai.

 18.5.2. jeigu ankstesnėje mokykloje pusmečio (trimestro) įvertinimas buvo fiksuotas ne pažymiu, o įrašais „įskaityta“, „neįskaityta“ metinis pažymys vedamas, atsižvelgiant į šioje mokykloje gautus įvertinimus;

 18.5.3. naujai atvykusių mokinių einamo pusmečio pažymiai, gauti ankstesnėje ugdymo įstaigoje, įrašomi į elektroninio dienyno mokomojo dalyko puslapį iš eilės nuo pirmosios mokinio mokymosi dienos šioje mokykloje;

18.6. jei mokinys yra atvykęs iš užsienio valstybės ir mokykla nustato, kad jo užsienio kalbos pasiekimai yra aukštesni nei numatyta pagrindinio ugdymo bendrosiose programose, mokinio ir jo tėvų (globėjų/rūpintojų) pageidavimu mokykla užskaito mokinio pasiekimus ir konvertuoja mokinio pasiekimų vertinimą į 10 balų vertinimo sistemą. Mokiniui sudaromos galimybės tuo metu lankyti lietuvių kalbos ar kitas pamokas su kita klasė arba ,turint pakankamai lėšų, skiriamos individualios pamokos.

18.7. pagrindinio ugdymoprogramos mokinių pasiekimams įvertinti taikoma 10 balų vertinimo sistema:

Įvertinimų lygiai:

|  |  |  |
| --- | --- | --- |
| **Lygiai** | **Pažymys** | **Apibūdinimas** |
| **Aukštesnysis** | 10 | Mokinio pasiekimai visiškai atitinka numatomus mokinių pasiekimus. Užduotis ar atsakinėjimas atliktas be klaidų. Puikiai atsako į visus klausimus, teisingai atlieka sudėtingas nestandartines užduotis. Teisingų atsakymų apimtis 100-95%. |
| 9 | Mokinio pasiekimai atitinka numatomus mokinių pasiekimus. Užduotis ar atsakinėjimas iš esmės yra atliktas labai gerai, tačiau yra neesminis netikslumas ar suklydimas. Gerai moka dalyką, lengvai atlieka sudėtingas tipines užduotis. Teisingų atsakymų apimtis 94-85%. |
| **Pagrindinis** | 8 | Mokinio pasiekimai atitinka numatomus mokinių pasiekimus. Užduotis visiškai atlikta, tačiau yra keletas klaidų ar suklydimų. Teisingai atlieka vidutinio sudėtingumo ir sunkesnes užduotis. Teisingų atsakymų apimtis 84-75%. |
| 7 | Mokinio pasiekimai iš dalies atitinka numatomus mokiniųpasiekimus. Atliktoje užduotyje yra keletas klaidų ar suklydimų. Atsakymai teisingi, be klaidų, bet neišsamūs. Teisingai atlieka vidutinio sunkumo užduotis. Teisingų atsakymų apimtis 74-65%. |
| 6 | Mokinio pasiekimai iš dalies atitinka numatomus mokinių pasiekimus. Padarytos klaidos ar suklydimai leidžia suprasti užduoties reikšmę. Atsakymai be esminių klaidų. Teisingai atlieka lengvas užduotis, bet nesuvokia sudėtingesnių. Teisingų atsakymų apimtis 64-50%. |
| **Patenkinamas** | 5 | Mokinio pasiekimai iš dalies atitinka numatomus mokinių pasiekimus. Mokinys teisingai atliko pusė gautos užduoties. Atsakymuose pasitaiko esminių klaidų. Suvokia tik svarbiausius dalyko klausimus, užduotis atlieka tik mokytojo padedamas. Teisingų atsakymų apimtis 49-41%. |
| 4 | Mokinio pasiekimai nepakankamai atitinka numatomus mokinių pasiekimus. Sunkiai suvokia dalyko esmę, daro daug klaidų, savarankiškai neatlieka lengvų užduočių. Teisingų atsakymų apimtis 40-26%. |
| **Nepatenkinamas** | 3,2,1 | Mokinio pasiekimai neatitinka numatomų mokinių pasiekimų. Moka tik nedidelę kurso dalį, daro daug esminių klaidų, neturi elementarių įgūdžių. Teisingų atsakymų apimtis:„3“-25-16 %„2“–15-9 %„1“–8-0 % |

18.8. mokinių, kurie mokosi pasirenkamųjų dalykų, pilietiškumo pagrindų, žmogaus saugos pasiekimai vertinami „įskaityta“ arba „neįskaityta“;

 18.9. „įskaityta“ – kai mokinys atsiskaitęs už privalomojo dalyko programos dalį (pusmečio kursą) ar jam sudaryto individualaus ugdymo plano užduotis;

 18.10. „neįskaityta“ – kai mokinys yra praleidęs be pateisinamos priežasties 2/3 pusmečio pamokų ir neatsiskaitęs už privalomojo dalyko programos dalį (pusmečio kursą) ar jam sudaryto individualaus ugdymo plano užduotis;

 18.11. mokinių, besimokančių dalykų modulius, pasiekimai pusmečio eigoje gali būti vertinami kaupiamuoju vertinimu ar/ir pažymiais ir įvertinimai įskaitomi į atitinkamo dalyko programos pusmečio pasiekimų įvertinimą;

 18.12.specialiosios medicininės grupės mokinių pasiekimai pažymiais nevertinami,  įvertinimai dienyne žymimi “įsk“ arba “neįsk”;

 18.13. mokiniui, pagal gydytojo pažymą atleistam nuo fizinio ugdymo pamokų, pusmečio ar metinių pažymių stulpelyje rašoma „atl”;

 18.14. mokiniai, mokyklos direktoriaus įsakymu atleisti nuo privalomo menų ar fizinio ugdymo pamokų lankymo, pagal dalyko mokytojo parengtas užduotis atsiskaito mokytojui ir mokiniui patogiu laiku:

 18.14.1. rekomenduojama atsiskaityti tris kartus per pusmetį;

 18.14.2. mokinio pasiekimams įvertinti taikoma atitinkamo dalyko vertinimo sistema;

 18.14.3. pusmečio pažymys išvedamas iš mokinio gautų atsiskaitymo įvertinimų;

 18.14.4.mokiniui, nesutinkančiam atsiskaityti arba be pateisinamos priežasties neatvykstančiam atsiskaityti, gali būti atšauktas mokyklos direktoriaus įsakymas dėl atleidimo nuo privalomo menų (muzikos, dailės) ar fizinio ugdymo pamokų lankymo;

 18.15. mokinių mokymosi pasiekimai ir pažanga vertinama sistemingai, pažymiai (įvertinimai) išdėstomi tolygiai per pusmetį. Kiekvienoje pamokoje taikomas formuojamasis vertinimas. Vertinamos ne tik dalykinės žinios, bet ir bendrosios kompetencijos.Pusmečio pažymių (įvertinimų) minimalus kiekis priklauso nuo dalyko savaitinių valandų:

 18.15.1. jei dalykui mokyti skirta 1-2 pamokos per savaitę, parašomi ne mažiau kaip 3 pažymiai;

18.15.2. jei 3-4 pamokos, – ne mažiau kaip 5 pažymiai;

 18,15.3. jei 5,6,7 pamokos, – ne mažiau kaip 7 pažymiai;

 19. rekomenduojama visų dalykų mokytojams skatinti mokinius rūpintis rašto kultūra:

 19.1. neaiškiai parašytą tekstą, atsakymus nevertinti arba rašyti 0 taškų.

 19.2. rekomenduojama vertinant mokinio darbą atkreipti dėmesį į jo gebėjimą nuosekliai, aiškiai, rišliai ir taisyklingai reikšti mintis žodžiu ar raštu, nurodyti kalbos vartojimo privalumus ir tobulintinus dalykus.

 19.3. rekomenduojama mokytojui bendru susitarimu su mokiniais prie surinkto taškų skaičiaus už dalyko žinias skirti papildomų taškų už taisyklingą kalbos vartojimą, taisytinus dalykus komentuoti žodžiu ar pabraukti.

 20. Kontrolinių ir kitų atsiskaitomųjų darbų skelbimo tvarka ir vertinimas:

21.1. **Kontrolinis darbas** – ne mažesnės kaip 30 minučių trukmės raštu arba kompiuteriu atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį. Jo metu negalima naudotis papildoma medžiaga ir konsultuotis su draugais ar mokytoju. Kontrolinio darbo rezultatų įvertinimas dešimties balų vertinimo sistemoje įrašomas į e-dienyną:

21.1.1. mokinių mokymosi pasiekimai vertinami sistemingai. Per pusmetį organizuojama ne mažiau įskaitinių ar kitų atsiskaitomųjų darbų, kiek yra to dalyko mokymosi ciklų;

21.1.2. kontrolinių darbų tvarkaraštis detalizuojamas kiekvieną mėnesį pažymint tikslią datą elektroniniame dienyne bent prieš savaitę iki kontrolinio darbo. Dėl objektyvių priežasčių mokytojas turi teisę kontrolinio darbo laiką pakeisti, bet būtina suderinti su mokiniais. Mokiniai supažindinami su darbo struktūra, turiniu, tikslais, vertinimo kriterijais Turi būti aišku, ką jie turi mokėti, ką pasiekti ir kaip bus vertinama. Prieš vykdant kontrolinį darbą, skiriamas laikas išeitos medžiagos kartojimui, įtvirtinimui;

 21.1.3. mokiniams gali būti skiriamas ne daugiau kaip vienas kontrolinis darbas per dieną, 3 – per savaitę;

 21.1.4. rekomenduojama sudarant kontrolinio darbo užduotis laikytis eiliškumo: nuo lengvesnių užduočių eiti prie sunkesnių. Užduotimis patikrinami įvairūs mokinių gebėjimai (žinios, jų taikymas, analizė, lyginimas ir kt.). Prie kiekvienos užduoties ar klausimo būtina nurodyti taškus. Mokytojo parinktos užduotys kontroliniam darbui turi atitikti visus mokymosi pasiekimų lygius (surenkami taškai (balai) turėtų pasiskirstyti:~20 % – 4 balams, ~25 % – 5 ir 6 balams; ~40 % – 7 ir 8 balams; ~15 % – 9 ir 10 balų). Užduotis pateikti taip, kad jose būtų nurodytas kiekvienos užduoties ar klausimo įvertinimas taškais arba balais, kad mokinys galėtų įsivertinti;

 21.1.5. kontroliniai darbai ištaisomi per savaitę, jų rezultatai surašomi į e-dienyną. Su ištaisytais kontroliniais darbais supažindinami mokiniai, rekomenduojama pravesti išsamią kontrolinio darbo analizę: bendrus kontrolinio darbo rezultatus pristatyti visiems klasės mokiniams, pasidžiaugti jų sėkmėmis, pagal galimybes ir poreikius nesėkmes aptarti su kiekvienu mokiniu individualiai bei numatyti būdus spragoms šalinti. Mokytojas, atsižvelgdamas į kontrolinio darbo rezultatus, jei reikia, koreguoja ilgalaikį planą;

 21.1.6. kontrolinis darbas neperrašomas, bet, mokiniui pageidaujant, suderinus su mokytoju laiką, sudaroma galimybė vieną kartą per pusmetį atsiskaityti norimą temą iš naujo. Tokiu atveju į dienyną rašomas antro atsiskaitymo įvertinimas;

 21.1.7. gavęs nepatenkinamą arba netenkinantį įvertinimą mokinys gali kreiptis į mokytoją dėl pakartotino kontrolinio darbo rašymo, tartis dėl pasiruošimui reikalingo papildomo laiko, dalyvauti konsultacijose;

 21.1.8. jeigu 50 proc. mokinių kontrolinis darbas įvertintas nepatenkinamais pažymiais, į dienyną neigiami pažymiai nerašomi. Aptarus klaidas, sutartu laiku, kontrolinį darbą būtina perrašyti mokiniams, gavusiems neigiamą įvertinimą;

21.1.9. mokinys, nerašęs kontrolinio darbo (dėl pateisinamos priežasties), pradėjęs lankyti mokyklą, per 2 savaites turi atsiskaityti mokytojo nurodytu laiku. Mokiniui, neatsiskaičiusiam mokytojo nurodytu laiku, mokytojas turi teisę už nerašytą kontrolinį darbą įrašyti neigiamą pažymį (prie pažymio mokytojas rašo komentarą, už ką įrašytas neigiamas pažymys);

21.1.10. jei mokinys dėl ligos ar kitų, dokumentais patvirtintų pateisinamų priežasčių, praleido daugiau kaip 80 proc. vienos temos pamokų, jis mokytojo ir mokinio sutarimu nuo kontrolinio darbo gali būti atleidžiamas;

21.1.11. kontrolinis darbas gali būti atidedamas (1 savaitei) mokiniui, dėl pateisinamų priežasčių (tėvai apie tai privalo informuoti dalyko mokytoją) nedalyvavusiam 2 paskutinėse pamokose prieš kontrolinį darbą, bet dalyvaujančiam pamokoje kontrolinio darbo rašymo dieną. Mokytojas pažymį už atsiskaitytą kontrolinį darbą įrašo į kontrolinio darbo rašymo dieną;

21.1.12. mokinys, nerašęs kontrolinio darbo dėl nepateisinamos priežasties (savavališkai nedalyvavo pamokoje) per 1 savaitę turi atsiskaityti mokytojo nurodytu laiku. Mokiniui, neatsiskaičiusiam nurodytu laiku, mokytojas turi teisę už nerašytą kontrolinį darbą įrašyti neigiamą pažymį (prie pažymio mokytojas rašo komentarą, už ką įrašytas neigiamas pažymys);

 21.1.13. mokinių, besistengiančių gauti neleistinos pagalbos, besinaudojančių draudžiamomis priemonėmis, nevykdančių mokytojo nurodymų, mokinių darbai vertinami žemiausiu neigiamu įvertinimu. Tokie darbai neperrašomi;

 21.1.14. kontrolinis darbas negali būti rašomas iš karto po ligos, pusmečio paskutinę dieną, paskutinę dieną prieš mokinių atostogas, pirmą dieną po atostogų ar šventinių dienų.

 21.2. **Apklausa raštu** (testas, užduočių atlikimas, uždavinių sprendimas, diktantai, pratybos ir pan.). Darbas raštu, kuris trunka iki 30 min., atliekamas ne daugiau kaip iš 1-3 pamokų medžiagos:

 22.2.1. darbai grąžinami ir su rezultatais mokiniai supažindinami ne vėliau kaip po 2 dalyko pamokų;

 21.2.2. mokinys, praleidęs apklausą, atsiskaityti neprivalo;

 21.2.3. mokytojas neprivalo informuoti mokinių apie apklausą raštu. Atlikto darbo patikrinimas gali vykti pasirinktinai (tikrinami ne visų mokinių darbai), rezultatai mokytojo nuožiūra įrašomi į dienyną.

 22**.**3**. Savarankiškas darbas –** atliekamas iš jau išmoktų ar naujai išdėstytų programoje numatytų temų. Savarankiško darbo tikslas – sužinoti, kaip mokinys geba pritaikyti įgytas žinias individualiai atlikdamas praktines užduotis. Trukmė priklauso nuo jo pobūdžio:

22.3.1. savarankiško darbo metu mokiniai gali naudotis vadovėliais, ar kita informacine medžiaga;

 22.3.2. patikrinimas gali būti pasirinktinai (tikrinami ne visų mokinių darbai);

 22.3.3. patikrinti ir įvertinti mokinių darbai grąžinami ne vėliau kaip po 2 dalyko pamokų;

 22.3.4. rezultatai mokytojo nuožiūra gali būti įrašomi į dienyną;

 22.3.5. apie savarankišką darbą mokinius iš anksto informuoti nebūtina.

23**.**4. **Apklausa žodžiu:** skirta patikrinti dalyko žinias ir/ar gebėjimą gimtąja ar užsienio kalba taisyklingai, argumentuotai reikšti mintis. Atsakinėjant žodžiu įvertinimas pateikiamas argumentuotai tos pačios pamokos metu. Praleidus pamoką be priežasties, mokytojas turi teisę kitą pamoką kviesti atsakinėti ir vertinti. Iš anksto apie apklausą mokinius informuoti neprivalu.

 23.5. **Rašinys, kūrybinis darbas** (laiškas, pasakojimas):

23.5.1. rašomas 1-2 pamokas, apie jį pranešama ne vėliau kaip prieš savaitę;

 23.5.2. darbai grąžinami ir įvertinimai paskelbiami per 1 savaitę nuo parašymo dienos.

 23.5.3. jei mokinys dėl pateisinamų priežasčių (pateikė gydytojų pažymą ar tėvų paaiškinimą) nerašė darbo, jis privalo atsiskaityti per dvi savaites, susitarus su mokytoju.

23**.**6**. Laboratoriniai darbai:**

 23.6.1. tiriamieji darbai, trunkantys ne mažiau kaip 35 min., jų metu užrašomi teoriškai ar praktiškai atliktų tyrimų, bandymų rezultatai;

 23.6.2. apie laboratorinį darbą pranešama ne vėliau kaip prieš 1 pamoką;

 23.6.3. rezultatai paskelbiami per savaitę;

 23.6.4. įvertinimas gali būti įrašomas į dienyną;

 23.6.5. mokinys, neatvykęs į laboratorinį darbą, atsiskaityti neprivalo;

 23.6.6. praktiniai (laboratoriniai) darbai atliekami nepriklausomai nuo to, kiek rašoma kontrolinių, rašomųjų darbų.

23**.7. 5-10 klasių mokinių trumpalaikiai projektiniai darbai:**

 23.7.1. parengiami iš vienos temos, bet gali būti ir integruoti (iš kelių mokomųjų dalykų);

 23.7.2. apie projektinį darbą pranešama ne vėliau kaip prieš savaitę;

 23.7.3. projektinį darbą gali atlikti 1 mokinys arba grupelėse;

 23.7.4. galutinis projektinio darbo vertinimas susideda iš kelių vertinimų: už atsakymą į temą ir pateiktą medžiagą; darbo pristatymą; darbo estetiškumą; atsakymus į papildomus 2-3 klausimus, pateiktus mokytojo ar mokinių; kiekviena dalis vertinama 10 balų sistemos pažymiu ir vedamas aritmetinis vidurkis;

 23.7.5. galutinis pažymys rašomas į e-dienyną projekto pristatymo dieną.

 23.8**.** 1-4 klasių mokinių trumpalaikių projektinių darbų rengimo tvarka pateikiama 3 priede.

 24. Siekiant apibendrinti turimas žinias, tinkamai pasirengti PUPP, 10 kl. mokiniams II pusmetį organizuojami bandomieji PUPP. Darbai vertinami pažymiu. Darbo rezultatai fiksuojami e- dienyne. Pavaduotoja ugdymui kartu su mokytojais analizuoja bandomųjų PUPP ir PUPP rezultatus.

 25. Mokinių motyvacijos skatinimui rašomas kaupiamasis pažymys. Mokytojai individualiai taiko kaupiamojo vertinimo principus, atsižvelgdami į dėstomo dalyko numatytus vertinimo kriterijus (renkami pliusai/minusai, pvz. už apklausas raštu, apklausas žodžiu, namų darbų atlikimą, pratybų, žemėlapio patikras, lankomumą, pasirengimą pamokai (priemonių turėjimą), saugų darbą, aktyvų dalyvavimą pamokose, taip pat už atstovavimą mokyklai savivaldybės, respublikos mokomųjų dalykų konkursuose, olimpiadose ir pan.), kurie konvertuojami į atitinkamą pažymį, įrašant jį į elektroninį dienyną.

 26.  Mokiniai, praleidę (dėl nepateisinamų priežasčių) daugiau nei pusę dalyko pamokų, privalo atsiskaityti mokytojo paskirtu laiku. Neatsiskaitęs už praleistą programos medžiagą, mokinys gali būti įvertinamas „1“.

 27. Pusmečių pažymys vedamas iš ne mažesnio pažymių skaičiaus negu yra savaitinių pamokų pridedant dar 2 pažymius, išskyrus atvejus, jei mokinys sirgo arba praleido pamokas dėl pateisinamų priežasčių ir įsisavino pusmečio programą.

 28. Sąsiuvinio, vadovėlio ir kitų reikalingų pamokai priemonių neturėjimas, jeigu tai kartojasi sistemingai, gali turėti įtakos galutiniam pažymiui.

 29. Likus mėnesiui iki pusmečio pabaigos klasių auklėtojas papildomai informuoja tėvus apie galimus mokinio neigiamus pusmečio pažymius.

 30. Mokinys, kuriam gresia nepatenkinamas pažymys, yra mokytojo dėmesio centre, su juo dirbama papildomai konsultacinių valandų metu.

 31. **Namų darbų skyrimo ir vertinimo tvarka:**

 31.1. mokytojas gali neskirti namų darbų;

 31.2. namų darbai gali būti raštu ir žodžiu, trumpalaikiai (juos mokiniai turi atlikti iki kitos pamokos) arba ilgalaikiai (kūrybiniai), dėl kurių atlikimo termino mokytojas ir mokiniai susitaria;

 31.3. mokytojas su mokiniais susitaria dėl namų darbų skyrimo apimties, užduočių pobūdžio, jų vertinimo;

 31.4. mokytojas, racionaliai panaudodamas pamokos laiką, skiria tikslingus, mokinio galias atitinkančius, naudingus grįžtamajai informacijai gauti, gebėjimus, ugdančius mokinių kritinį mąstymą, kūrybiškumą namų darbus;

 31.5. jei mokytojas skyrė namų darbus, jis juos privalo patikrinti pasirinkta forma (surinkti visų ar dalies mokinių sąsiuvinius, aptarti žodžiu, organizuoti namų darbų aptarimą poroje, grupėje ar pan.);

 31.6. namų darbai atostogoms yra neskiriami;

 31.7. direktoriaus pavaduotojai ugdymui vykdo skiriamų namų darbų stebėseną ir kontrolę, atlieka mokinių apklausą dėl namų darbų skyrimo ir vertinimo.

**VI. ĮVERTINIMO FIKSAVIMAS. VERTINIMO INFORMACIJOS ANALIZĖ**

 32. Pusmečių ir metiniai mokinių įvertinimai fiksuojami pažangumo suvestinėse.

 33. Paskutinę pusmečio ir mokslo metų pamoką dalyko mokytojas organizuoja mokinių mokymosi pasiekimų ir pažangos įsivertinimą:

 33.1. mokiniai per paskutinę pusmečio ir mokslo metų pamoką analizuoja savo mokymąsi, padarytą pažangą, su mokytoju aptaria sėkmes ir nesėkmes, planuoja tolesnį mokymąsi;

 33.2. mokytojas apibendrina informaciją apie mokinio (klasės ar grupės) pasiekimus bei padarytą pažangą ir, jeigu reikia, koreguoja ugdymo procesą.

 34. Klasės vadovas klasės valandėlės metu aptaria kiekvieno mokinio mėnesio, pusmečio pasiekimus ir priima sprendimus dėl tolesnės pažangos.

 35. Nerečiau kaip du kartus per mokslo metus Mokytojų tarybos posėdyje aptariami mokinių pasiekimų rezultatai.

 36. Mokymosi pasiekimai nuolat stebimi ir, esant reikalui, analizuojami Vaiko gerovės komisijoje, Mokytojų tarybos posėdžiuose.

 37. Mokytojų tarybos posėdyje, Vaiko gerovės komisijoje, tėvų susirinkimuose analizuojami pusmečių ir metiniai rezultatai.

 38. Mokinio laikinas išvykimas gydytis ir mokytis įforminamas direktoriaus įsakymu:

 38.1. mokinys, grįžęs iš sanatorijos (ligoninės), klasės vadovui pateikia išrašą apie mokymosi pasiekimus;

 38.2. klasės vadovas informuoja mokytojus apie mokinio pasiekimus išvykus;

 38.3. mokytojai pažymius, gautus sanatorijoje (ligoninėje), į e-dienyną perkelia;

 38.4. jei mokinys kai kurių dalykų bent vienu ugdymo laikotarpiu nesimokė, dalyko metinis įvertinimas fiksuojamas atsižvelgus į kitais (turimai) ugdymo laikotarpiais pasiektus rezultatus.

 39. Mokinių, mokomų namuose, mokymosi pasiekimai vertinami vadovaujantis „Mokinių mokymo stacionarinėje įstaigoje ir namuose organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2012 m. rugsėjo 26 d. įsakymu Nr. V-1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“.

**VII. VERTINIMAS BAIGUS PROGRAMĄ, PUSMETĮ IR MOKSLO METUS**

40.Apibendrinamasis vertinimas vykdomas pabaigus mokymosi etapą (I ir II pusmečius), Pradinio ugdymo, Pagrindinio ugdymo programos I ir II dalį. Mokymosi rezultatams apibendrinti taikomas apibendrinamasis vertinimas.

41. 1-4 klasės mokinių pusmečių ir metiniai įvertinimai dienyne žymimi „aukštesnysis“ („a“), jei mokinio žinios, supratimas, gebėjimai ir nuostatos atitinka aukštesniojo lygio požymius, „pagrindinis“ („pg“), kai atitinka pagrindinio lygio požymius, „patenkinamas“ („pt“) – atitinka patenkinamo lygio požymius. Jei mokinys nepasiekė „patenkinamo“ mokymosi pasiekimų lygmens, vertinama „nepatenkinamas“ („npt“).

42. 1-4 klasių mokinių savarankiški, kūrybiniai darbai, testai, kontrolinės užduotys kaupiami atskirame segtuve arba VMA.

43. 5-8 klasių mokinių pusmečio ar mokslo metų pabaigoje apibendrinami ir vertinimo rezultatas fiksuojamas įrašu ir balu, taikant 10 balų vertinimo sistemą. Dalyko pusmečio, metinis įvertinimas – fiksuojamas e-dienyne:

 43.1. **patenkinamas įvertinimas** – įrašai : mokiniams, besimokantiems pagal pagrindinio ugdymo programą – „atleista“ (atl), „įskaityta“ (įsk), 4-10 balų įvertinimas;

 43.2. **nepatenkinamas įvertinimas** – įrašai: „neįskaityta“ („neįsk“), 1-3 balų įvertinimas.

44. Pusmečio dalyko įvertinimas fiksuojamas iš visų atitinkamo laikotarpio balų/pažymių, skaičiuojant jų aritmetinį vidurkį, suapvalinant iki sveikojo skaičiaus (6,5 -7; 6,4 - 6.).

 45. Jei mokinys neatliko visų vertinimo užduočių dėl svarbių, mokyklos vadovo pateisintų priežasčių (pvz. dėl ligos) – fiksuojamas įrašas „atleista“.

46. Pusmečio pažymys išvedamas paskutinę pusmečio pamoką ir vėliau nekeičiamas.

 47. Pusmečių įvertinimų ataskaitas klasės vadovai direktoriaus pavaduotojui ugdymui (pagal kuruojamas klases) pristato per 3 darbo dienas pasibaigus pusmečiui ar mokslo metams.

 48. Mokytojų tarybos posėdyje mokytojai analizuoja I ir II pusmečio, metinio mokymosi pasiekimų rezultatus, priima sprendimus dėl galimybių sudarymo mokymosi spragoms likviduoti.

49**. Metiniai pažymiai** vedami apskaičiuojant I ir II pusmečių išvestų pažymių aritmetinį vidurkį ir taikant apvalinimo taisykles (pvz., jei I pusmečio pažymys – 7, II pusmečio – 6, tai dalyko metinis įvertinimas – 7). Dorinio ugdymo, žmogaus saugos, pilietiškumo pagrindų metinis įvertinimas fiksuojamas įrašu „įsk“, jei I ir II pusmečių įvertinimai yra „įsk“ ir „įsk“ arba „įsk“ ir „neįsk“ arba „neįsk“ ir „įsk“. Dalyko metinis įvertinimas fiksuojamas įrašu „neįsk“, jei I ir II pusmečių įvertinimai yra „neįsk“.

50. Mokiniui, besimokančiam pagal Pradinio ugdymo programą II pusmečio mokymosi pasiekimų įvertinimas laikomas metiniu. Jei, pasibaigus ugdymo procesui, skirtos užduotys suteikia mokiniui, kurio mokymosi pasiekimai mokantis pagal dalyko programą fiksuoti nepatenkinamu metiniu įvertinimu, galimybę pasiekti ne žemesnį kaip patenkinamas mokymosi pasiekimų lygį, nustatytą bendrosiose programose (toliau – papildomas darbas), tai papildomo darbo įvertinimas laikomas metiniu.

51. Mokiniui, atleistam pagal gydytojo rekomendaciją nuo fizinio ugdymo pamokų, pusmečio ar metinių pažymių stulpelyje rašoma „atl“.

52. Mokiniui, atvykusiam iš mokyklos, kurioje jo mokymosi pasiekimai buvo apibendrinami

baigiantis trimestrui, dalykų pusmečių ir metiniai įvertinimai fiksuojami gavus tos mokyklos pažymą apie mokymosi pasiekimus, kurioje nurodomi šiam mokiniui fiksuoti dalykų įvertinimai ne vėlesni nei mokykloje nustatyto ugdymo laikotarpio (pusmečio) pabaiga. Jeigu ankstesnėje mokykloje, vadovaujantis ugdymo planu, dalyko trimestrų ar pusmečio įvertinimas yra fiksuotas ne pažymiu, pusmečio ar metinis pažymys pagal dešimtbalę sistemą fiksuojamas iš šioje mokykloje įrašytų pažymių.

53. Mokiniui, turinčiam nepatenkinamą dalyko metinį įvertinimą, gali būti skiriami papildomi darbai.

54. Pradinio ugdymo programos baigiamosios klasės mokinys, turintis bent vieno dalyko nepatenkinamą metinį (po papildomo darbo, jei buvo skirtas) įvertinimą, paliekamas kartoti ugdymo programos pradinio ugdymo programos baigiamojoje klasėje.

55. Pagrindinio ugdymo programos baigiamosios klasės mokinys, turintis bent vieno dalyko nepatenkinamą metinį (po papildomo darbo, jei buvo skirtas) įvertinimą, paliekamas kartoti ugdymo programos pagrindinio ugdymo programos baigiamojoje klasėje. Nenorintis kartoti visų tos klasės ugdymo programos dalykų programos, gali Lietuvos Respublikos švietimo ir mokslo ministro nustatytomis mokymosi formomis mokytis tų ugdymo programos atskirų dalykų, kurių metinis įvertinimas nepatenkinamas, ir atsiskaityti.

 56. Sprendimą dėl papildomų darbų trukmės, konsultacijų ir atsiskaitymo tvarkos (ne vėliau kaip iki ugdymo proceso pabaigos birželio mėn.) priima Mokytojų taryba, išklausiusi dalyko mokytojo, klasės vadovo ir pagalbos mokiniui specialistų siūlymus.

 57. Mokinio, besimokančio pagal pagrindinio ugdymo programą, papildomo darbo (užduočių, suteikiančių mokiniui galimybę parodyti žinias, gebėjimus ir gauti patenkinamą dalyko metinį įvertinimą) apskaita e-dienyne fiksuojama taip pat, kaip ir pamokų apskaita: jei mokytojas mokinį konsultavo, įrašomas konsultacijų turinys; jei mokinys mokėsi savarankiškai, be mokytojo pagalbos (konsultacijų) ir nurodytą dieną parodė žinias ir gebėjimus (toliau – atsiskaitė už papildomą darbą), e-dienyne įrašoma atitinkama informacija. Įrašytas papildomo darbo įvertinimas laikomas metiniu įvertinimu.

 58. Mokiniui papildomų darbų užduotis, suteikiančias galimybę parodyti žinias, gebėjimus ir gauti patenkinamą dalyko metinį įvertinimą, parengia dalyko mokęs mokytojas.

 59. Mokinys, pasirašytinai gavęs dalyko papildomų darbų užduotis, su mokytoju susitaria: ruošiasi mokytojo konsultuojamas ar savarankiškai.

 60. Klasės vadovas per tris dienas raštu informuoja mokinio tėvus (globėjus, rūpintojus) apie mokiniui skirtus atitinkamo dalyko papildomus darbus, trukmę, atsiskaitymo tvarką.

 61. Mokiniui, be pateisinamos priežasties neatvykus nustatytu atsiskaitymo laiku, paliekamas jo turėtas dalyko nepatenkinamas metinis įvertinimas.

 62. Mokinio, turinčio kai kurių dalykų nepatenkinamus metinius (papildomo darbo, jei buvo skirtas) įvertinimus, kėlimo į aukštesnę klasę, palikimo kartoti ugdymo programos klausimus svarsto Mokytojų taryba.

 63. Mokytojas, išvedęs nepatenkinamą pusmečio ar metinį įvertinimą, ir pagalbos mokiniui specialistas (jei buvo teikiama jo pagalba), užpildo pateiktą formą, nurodo mokinio mokymosi sunkumų priežastis, atliktą darbą su mokiniu, teikia mokyklos direktoriui siūlymą dėl papildomo darbo skyrimo (trukmės, konsultacijų ir atsiskaitymo formų), kėlimo į aukštesnę klasę su nepatenkinamu dalyko įvertinimu ar palikimo kartoti kursą.

 64. Mokyklos direktorius, atsižvelgdamas į dalyko mokytojo ir/ar pagalbos mokiniui specialisto, klasės vadovo ir/ar pavaduotojo ugdymui siūlymus, priima sprendimą dėl mokinio kėlimo į aukštesnę klasę, palikimo kartoti ugdymo programą. Sprendimas įforminamas mokyklos direktoriaus įsakymu. Klasės vadovas po mokyklos direktoriaus sprendimo per tris dienas pasirašytinai informuoja mokinio tėvus (globėjus, rūpintojus) dėl kėlimo į aukštesnę klasę ar palikimo kartoti kursą (vieną užpildytą formos kopiją perduoda tėvams (globėjams, rūpintojams), kitą pasilieka sau).

 65. Mokiniui, perkeltam į aukštesnę klasę su nepatenkinamu įvertinimu, dalyko mokytojas ir/ar pagalbos mokiniui specialistas, per I pusmetį padeda likviduoti atitinkamo dalyko spragas, analizuoja padarytą pažangą, planuoja tolesnį mokymąsi.

 66. Siekiant gerinti mokinių fizinį pajėgumą fizinio aktyvumo priemonėmis bei didinti mokinio suvokimą apie galimas grėsmes sveikatai, ne rečiau kaip vieną kartą per mokslo metus (nuo vasario iki gegužės mėnesio) nustatomas (Eurofit testais) visų pagrindinės fizinio ugdymo grupės 1-10 klasių mokinių fizinis pajėgumas:

66.1. mokytojas ne vėliau kaip iki gegužės 15 d. priskiria mokinių fizinio pajėgumo testų rezultatus vienai iš šių fizinio pajėgumo zonų, individualaus pokalbio metu apie tai informuoja mokinį ir jo tėvus bei teikia rekomendacijas mokinio fizinio pajėgumo gerinimui ugdant atitinkamas fizines ypatybes:

66.1.1. „Sveikatai palankus fizinis pajėgumas“ (arba žalia spalva), rodo gerą, sveikatai palankų fizinį pajėgumą;

66.1.2. „Reikia tobulėti“ zona (arba geltona spalva), rodo, kad mokiniui reikia tobulinti savo fizines ypatybes siekiant sveikatai palankaus fizinio pajėgumo;

66.1.3. „Sveikatos rizikos zona“ (arba raudona spalva), rodo mokinio sveikatai kylančią riziką dėl jo fizinio pajėgumo lygio. Jei bent vienos mokinio fizinės ypatybės rezultatas priskirtas Rizikos zonai, tokią informaciją tėvams (globėjams) teikia mokytojas ir ne vėliau kaip iki atitinkamų mokslo metų pabaigos organizuojamas individualus mokinio, tėvų, mokytojo ir visuomenės sveikatos specialisto susitikimas, kuriame aptariamos galimos rizikos mokinio sveikatai bei rekomendacijos atitinkamai (-oms) fizinei (-ėms) ypatybei (-ėms) gerinti.

66.2. Fizinio pajėgumo nustatymo metu mokinių pasiekti fizinio pajėgumo testų rezultatai pažymiais nevertinami.

67. Metodinėse grupėse arba kita susitarta forma mokytojai analizuoja I, II pusmečių, metinio mokymosi pasiekimų rezultatus, NMPP, PUPP rezultatus. Priima sprendimus dėl mokymo metodų ir strategijų, mokymosi užduočių, šaltinių tinkamumo, išteklių panaudojimo veiksmingumo, ugdymo tikslų realumo.

**VIII. SPECIALIŲJŲ POREIKIŲ MOKINIŲ VERTINIMAS**

 68. Mokinių, mokomų pagal pritaikytas dalykų programas, žinios, gebėjimai ir įgūdžiai vertinami atsižvelgiant į Bendrųjų programų nustatytą mokomųjų dalykų patenkinamą pasiekimų lygmenį.

 69. Vertinant specialiųjų ugdymosi poreikių mokinių ugdymo rezultatus, atsižvelgiama į individualius skirtumus (psichologinius, suvokimo, mąstymo, atminties, dėmesio, temperamento), nuo kurių priklauso, kokių ugdymosi rezultatų gali pasiekti mokinys. Jie gali būti vertinami patenkinamais ir nepatenkinamais pažymiais (jei matoma, kad mokinys turi potencialių galių, bet nesistengia).

 70. Mokiniai, turintys specialiųjų  ugdymosi poreikių, ugdomi pagal jų gebėjimams pritaikytą ugdymo programą. Vertinama kiekvieno vaiko individuali pažanga. Vertinama specialiųjų poreikių mokinio pasiekimai, o ne mokymosi sunkumai. Mokinių pasiekimų lygmenį rodo ne įvertinimo balai, bet programos tikslai.

 71. Mokinių, mokomų pagal individualizuotas programas, žinios, gebėjimai ir įgūdžiai nesiekia Bendrųjų programų nustatyto mokomųjų dalykų patenkinamo pasiekimų lygmens, todėl jie vertinami pagal jiems sudarytos programos turinio įsisavinimo lygį.

 72. Jei mokinys daro akivaizdžią pažangą ir jo pasiekimai yra aukštesni nei patenkinamo pasiekimų lygmens, mokyklos VGK svarstoma apie galimybę atsisakyti programos pritaikymo. Taip pat VGK nagrinėja atvejus, kai mokinys, kuriam pritaikoma dalyko programa, negali pasiekti pažangos.

 73. Mokinio, besimokančio pagal individualizuotą programą, žinios vertinamos remiantis ta pačia vertinimo sistema, kaip ir visų klasės mokinių, tik individualizuotos programos lygiu. Jei mokinys gerai atliko jam skirtas užduotis, pasiekė jo programoje numatytus tikslus, įgijo reikiamus įgūdžius, jis turi teisę gauti patį geriausią įvertinimą, kurį gautų bet kuris kitas jam skirtas užduotis atlikęs mokinys. Jei mokinys nuolat gauna labai gerus arba  nepatenkinamus pažymius individualizuota programa koreguojama. Ugdymo sistemoje diferencijuojamasis veiksnys yra programa, bet ne pažymys, kuris atspindi mokymosi kokybę. Individualizuojant mokymo turinį pagal moksleivio išgales, atitinkamai individualizuojamas ir šių mokinių vertinimas. Šių mokinių metiniai įvertinimai turėtų būti patenkinami.

 74. Specialiųjų poreikių mokiniui specialiųjų pratybų metu gavus atitinkamą kaupiamųjų balų skaičių, jie sudaro vieną pažymį, kuris rašomas į dienyną ir įskaitomas į atitinkamo dalyko programos pasiekimų įvertinimą. Kaupiamąjį balą sudaro: specialiųjų poreikių mokinio žinių ir gebėjimų įvertinimas specialiųjų pratybų metu, aktyvumas, namų darbai, pastangos atlikti užduotis, pagalba draugui, rašto darbų tvarkingumas. Pagalbiniais vertinimo kriterijais, už kuriuos mokinys galėtų gauti papildomus balus, galėtų būti: pasirengęs pamokai (turi rašymo priemonę, vadovėlį, sąsiuvinį ir pan.), turi mokymosi motyvaciją, stengiasi atlikti daugiau užduočių, jas atlieka kruopščiai, sukaupia dėmesį ir pan.

 75. Visų dalykų mokytojai, vertindami specialiųjų ugdymosi poreikių mokinius, atsižvelgia į pedagoginės psichologinės tarnybos ir /ar vaiko gerovės komisijos rekomendacijas.

 76. Specialiųjų poreikių mokinių, besimokančių pagal pritaikytas, individualizuotas programas,  ugdymo rezultatai  aptariami mokyklos VGK posėdžiuose.

**IX. TĖVŲ (GLOBĖJŲ, RŪPINTOJŲ) INFORMAVIMO TVARKA**

77. Informaciją apie mokinio pasiekimus, lankomumą pateikia klasės vadovas, mokinį mokantys mokytojai bei, esant reikalui, pagalbos specialistai, administracija.

 78. Informacija apie mokinio pasiekimus, lankomumą tėvams (globėjams, rūpintojams) pateikiama elektroniniame dienyne. Tėvams pageidaujant, klasės vadovas popierinį šios informacijos variantą pateikia ne vėliau kaip iki kito mėnesio 5 d.

 79. Iškilus mokymosi, lankomumo, elgesio ar kt. problemoms, tėvai (globėjai, rūpintojai) informuojami įvairiais būdais: skambinant, individualiai kalbantis, rašant elektroninius laiškus, lankantis namuose, kviečiant pagalbos specialistus, dalykų mokytojus.

 80. Klasės vadovai informuoja kuruojantį direktoriaus pavaduotoją ugdymui apie mokinius, turinčius signalinius nepatenkinamus pusmečio įvertinimus. Šiuos mokinius (jei yra būtinybė, ir jų tėvus (globėjus, rūpintojus), pagalbos specialistus kviečia į pokalbį.

 81. Administracija du kartus per mokslo metus organizuoja tėvų susirinkimus, atvirų durų dienas, kuriuose tėvai (globėjai, rūpintojai) turi galimybę susitikti su jų vaiką mokančiais mokytojais, administracija, klasės vadovais. Tėvų susirinkimuose tėvai (globėjai, rūpintojai) informuojami, kaip ir kada jie gaus informaciją apie savo vaiko pasiekimus ir pažangą;

**X. VERTINIMO DALYVIAI IR JŲ VAIDMUO**

 82. Mokiniai kartu su dalyko mokytoju:

82.1. mokslo metų ir pusmečio pradžioje, prieš patikrinamuosius darbus aptaria numatomus mokymosi pasiekimus, užduotis bei vertinimo kriterijus;

82.2. mokslo metų eigoje mokosi vertinti ir įsivertinti savo pasiekimus bei pažangą, nagrinėja vertinimo informaciją;

82.3. per paskutinę pusmečio (mokslo metų) pamoką, mokytojo padedami, analizuoja mokymąsi, padarytą pažangą, aptaria sėkmes ir nesėkmes, planuoja tolesnį mokymąsi, prireikus koreguoja individualų mokinio ugdymo planą.

83. Mokinių tėvai (globėjai/rūpintojai) analizuoja informaciją apie vaiko mokymąsi, pažangą bei pasiekimus, mokymosi spragas ir reikiamą pagalbą, bendradarbiauja su mokytojais vertinimo proceso klausimais:

83.1. įsipareigoja kontroliuoti ir koordinuoti savo vaiko Pasiekimų gerinimo susitarimų vykdymą.

84**. Mokytojai:**

84.1. planuoja ir atlieka mokinių pasiekimų bei pažangos vertinimą, įsivertinimą ugdymo procese;

84.2. apibendrina ir įvertina mokinio pasiekimus ugdymo proceso pabaigoje:

84.2.1. pasibaigus ugdymo procesui mokyklos vadovui siūlo: arba kelti į aukštesnę klasę, arba skirti mokiniui papildomą darbą, arba palikti kartoti ugdymo programos;

84.2.2. mokiniui skiriant papildomą darbą, atsižvelgdami į mokinio tėvų (globėjų/rūpintojų) pageidavimus, susitaria su mokiniu dėl papildomo darbo atlikimo trukmės (ne ilgiau kaip iki paskutinės einamų mokslo metų darbo dienos), konsultacijų formų ir būdų, jų laiko, mokinio atsiskaitymo datos;

84.2.3. jei mokinio papildomas darbas įvertinamas nepatenkinamu įvertinimu arba praėjo nustatytas laikas, kada mokinys turėjo atsiskaityti (atlikti papildomą darbą), išklauso mokinio tėvų (globėjų/rūpintojų) pageidavimą ir teikia siūlymą mokyklos vadovui;

84.3. vertinimo informaciją fiksuoja elektroniniame dienyne;

84.4. informuoja mokinius, jų tėvus (globėjus/rūpintojus), kitus mokytojus, mokyklos vadovus apie mokinių mokymąsi, pasiekimus ir spragas;

84.5. remdamiesi vertinimo informacija, analizuoja ir koreguoja mokinio, grupės ar klasės ugdymo procesą;

84.6. rūpinasi, kad mokiniams, turintiems mokymosi sunkumų, būtų laiku suteikiama reikiama pagalba:

84.7. bendradarbiaudami su mokytojais, mokinių tėvais (globėjais/rūpintojais), mokyklos direktoriumi, švietimo pagalbos specialistais ir atsižvelgdami į gydytojo konsultacinės komisijos, mokyklos Vaiko gerovės komisijos, Pedagoginės psichologinės tarnybos rekomendacijas rengia ir įgyvendina (prireikus koreguoja) individualaus ugdymo planus mokiniams, turintiems specialiųjų ugdymosi poreikių (išskyrus atsirandančius dėl išskirtinių gabumų), individualius mokymo namuose

planus bei individualius planus mokiniui, kuris mokosi pagal pagrindinio ugdymo programą, iškilus

mokymosi sunkumų arba itin sėkmingai mokantis;

84.8. svarsto mokinio, turinčio kai kurių ugdymo plano dalykų nepatenkinamus metinius (papildomo darbo, jei buvo skirtas) įvertinimus, kėlimo į aukštesnę klasę, palikimo kartoti.

85**. Mokyklos vadovas:**

85.1. atsižvelgęs į mokytojų siūlymą, ne vėliau nei paskutinė einamųjų mokslo metų darbo diena, priima sprendimą dėl papildomo darbo skyrimo mokiniui, jo kėlimo į aukštesnę klasę ar palikimo kartoti ugdymo programą;

85.2. priima sprendimą dėl pradinio ugdymo programos baigiamosios klasės mokinio, turinčio bent vieno dalyko nepatenkinamą metinį (po papildomo darbo, jei buvo skirtas) įvertinimą, palikimo kartoti ugdymo programos pradinio ugdymo programą baigiamojoje klasėje;

85.3. priima sprendimą dėl pagrindinio ugdymo programos baigiamosios klasės mokinio, turinčio bent vieno dalyko nepatenkinamą metinį (po papildomo darbo, jei buvo skirtas) įvertinimą, palikimo kartoti ugdymo programos pagrindinio ugdymo programą baigiamojoje klasėje;

85.4. tuo atveju, kai turi įrodymų, kad keliamosios klasės mokinio mokymosi pasiekimai yra aukštesni, nei nustatyti aukštesnio lygio mokymosi pasiekimai bendrosiose programose, mokinys iki

14 metų tėvų (globėjų/rūpintojų) prašymu (mokinys nuo 14 metų savo prašymu ir turint vieno iš tėvų

(globėjų/rūpintojų) raštišką sutikimą) ir mokinį ugdančių mokytojų, mokyklos vaiko gerovės komisijos pritarimu gali perkelti į aukštesnę klasę praleidžiant klasę ir sudaryti sąlygas baigti ugdymo programą sparčiau.

APTARTA

**Metodinės tarybos 2022-03-16**

**Posėdžio protokoliniu nutarimu**

**(protokolas Nr. 4)**